In hierdie boek, vertel Blake die dramatiese ware verhale van Afrikaners wat hulle tot terreur gewend het. Onder hulle tel die sanger, Steve Hofmeyr, se oupa en die latere eerste minister John Vorster, asook die wêreldbekende stoeier, Johannes van der Walt. Wat het hulle gedryf? Waarvoor het hulle baklei? Was hulle verraaiers of was hulle ware patriotte? Dié boek bied ’n fassinerende blik op ’n hoogs aangrypende deel van die Afrikaner-geskiedenis.
Hoe weet jy daar het ’n sneeuman in jou bed geslaap? Die lakens is sopnat en daar is ’n wortel op jou kussing... Dis maar net een van die lawwe grappies in hierdie vier boekies geskryf deur Jaco Jacobs. Dit sluit in: 101 Lawwe Grappe, 101 Pouse Grappe, 101 Dieregrappe en 101 Klop-klop Grappe... hierdie boekies waarborg om jou kinders vir ure besig te hou en te laat giggel... selfs vir jou...
Die Sperrgebiet is ‘n bekende landmerk in Namibië. Dit huisves nie net van die wêreld se waardevolste diamante nie, maar ook ander sierstene, sowel as fossiele uit die dinousourus-era en natuurlik ongelooflike aanpasbare fauna en flora. In hierdie boek sal jy alles wat jy wil weet oor die Sperrgebiet kan uitvind asook die skrywers se persoonlike ervarings.
Die lewe op ’n eiland in die Indiese Oseaan is op die oog af idillies, maar Anna Atoom is nogal eensaam. Haar ma is heeldag aan die werk in die laboratorium, van waar sy die aarde monitor vir dreigende omgewingsrampe. Dis juis so ’n krisis wat Anna van haar eiland na die verste uithoeke van die planeet neem... en net sy kan die wêreld red. Hierdie 3 in 1 omnibus is ’n vars toevoeging tot die genre van wetenskapfiksie en skep ’n gulde geleentheid om kinders omgewingsbewus te maak.
Die gesegde lui, niks in die lewe is verseker nie, behalwe dood en belasting... en in hierdie boek vertel die skrywer hoe van Suid-Afrika se grootste kriminele deur die Suid-Afrikaanse Inkomstediens ondersoek en vervolg is. Hy werp ook lig op wat by die SAID na 2014 aan die gang was.
Die verhaal speel af in Duits Suidwes-Afrika tydens 1905, ’n tyd van oorlog en beroering. Siegfried Bock kom na die kolonie om te wys hy’s ’n man. Lisbeth Lowenstein, ’n arm jodin, moet met ’n Duitse Setlaar trou wat sy skaars ken. Mordagai, ’n Damara-man ontsnap uit ’n konsentrasiekamp en ’n dokter se pseudo-wetenskap word in twyfel getrek deur ’n Nama Leier. Al die karakters se lot word op spannende wyse vervleg en stuur af op ’n ontknoping wat hul menslikheid tot die uiterste beproef.
Dit is die tweede hersiene uitgawe van dié mooi koffietafelboek en hierin word die geskiedenis en die mense van die Richterveld in detail bespreek. Dit is ook ’n handige gids vir die unieke fauna en flora wat daar voorkom en die boek sluit ‘n kaart van die Richtersveld in wat handig te pas sal kom as jy ’n besoek daarheen beplan.
Doktor Renata Malan en haar span word aangestel om ’n reeks grusame moorde op te los. Die spoor is koud. Hierdie boek vertel die verhaal van korrupsie, georganiseerde misdaad, gierigheid en ongekende magsdrang. Voeg daarby die donker bedrywighede van ’n kultus en die geheimhouding van die Vrymesselary en die tafel is gedek vir ’n end-uit naelbyt storie.
In hierdie boek ondersoek Kruger die vraag waaroor baie van ons wonder, naamlik watse eienskappe moet ’n mens hê om die leier van jou bedryf te word? Is dit charisma? Is dit ongeëwenaarde kennis oor jou vakgebied? Is dit jou vermoë om jouself te bemark? Kruger gee ook 50 praktiese stappe om te volg as jy beoog om die leier van jou bedryf te word.
Suid-Afrikaners vier elke jaar Nasionale Braaidag op 24 September. ’n Dag vir al die burgers van Suid-Afrika om lekker te ontspan en rondom die braaivleisvure te kuier met hul vriende en familie. Die dryfkrag agter hierdie inisiatief is ’n man bekend as Jan Braai.
Bruistablette vir die lewe is ’n praktiese en opbouende dagstukkieboek met daaglikse teksverse en gebede om die lewe se uitdagings met ’n oemf te kan aanpak!
Dis ’n koffietafelboek oor ons land met pragtige kleurfoto’s en interessante brokkies. Dit wys Suid-Afrika se asemrowende natuurskoon die diverse fauna en flora, die besige stede en natuurlik ook die vele kulture van ons mense – werklik ’n boek wat in elkeen van ons se huise hoort.
Hierdie boek het sy ontstaan te danke aan die gewilde RSG radioprogram met dieselfde naam. Afrikaans is uniek en deurspek van interessanthede wat jy in geen ander taal kry nie, byvoorbeeld ‘Smutsies’ en ‘Hertzoggies’ verwys na die koekies wat gebak is om dié voormalige eerste ministers te vereer. Maar het jy geweet die Moeslemvroue van die Bo-Kaap het ’n proteskoekie genaam ’n ‘Tweegevreetjie’ geskep toe Hetzog sy belofte om stemreg aan bruin mense toe te staan, verbreek het.
Joe arriveer kort voor die draaipunt van die millennium in New York. Tot sy verbasing wag Nina hom by die backpackers in. Nina, wat nooit eintlik Joe se iets was nie. Nie rêrig nie. Hy ontmoet ook vir Michael, ’n verloopte Suid-Afrikaanse Jood met absurde drome vir homself en sy lendelam fiets. O, en dan is daar Elrike, wat Joe se gedagtes lees nog voordat hy hulle kan bedink. Dié drietal word die spil waarom alles draai in Wat het geword van Dinsdag?. Dis ’n roman wat verdigsel en waarheid vervleg, nes die kunswerke van twyfelagtige waarde wat Joe produseer. Enersyds is die roman ’n terugblik op drie onstuimige dekades in Johannesburg, en andersyds ’n verhaal van een man se leuens wat hom inhaal – oor sy kleintyd, oor drome van roem wat hy skaars kan onthou, maar bowenal oor Nina. ’n Fyn afgeronde, skerpsinnige roman oor selfontdekking, heimwee en verlies.
Hierdie boek bied vir kinders van een tot drie jaar oud 'n versameling ouderdom- en onderwerpgepaste stories. Dit is saamgestel volgens die nasionale opvoedkundige vereistes vir 1-3 jaar en dit is 'n onmisbare hulpmiddel in speelskole, en 'n staatmaker op die tuisboekrak. Die 40 kort stories is ingedeel volgens die seisoene, met illustrasies deur 4 verskillende kunstenaars.
Hierdie boek, wat vir die eerste keer in 2007 gepubliseer is, is nou bygewerk om meer as ‘n 1000 spesies fynbos te beskryf en pragtige kleurfoto’s maak dit maklik om die plante te identifiseer. Dié boek is ’n baie goeie gids tot Fynbos in die Kaap en enige een met ’n belangsteling in hierdie besondere plantspesie sal die boek gebruiksvriendelik en informatief vind.
Tuis, Suid-Afrika se voorste dekor- en tuingids, se resepte is ewegewild as hulle mooimaakplanne. Dié tydskrif se kosredakteur, Johané Neilson, het die resep vervolmaak om met maklike truuks indrukwekkende kos voor te sit. Sy deel handige wenke vir hoe om die ta-da! in ’n gewone dis te sit en dit moeiteloos soos ’n gourmet-maal te laat lyk.
“Die woord is oneindig magtiger as die swaard en wie dit kragtig en met wysheid gebruik, is magtiger as konings,” het Jeremias Gotthelf gesê. Die Groot Aanhalingsboek is ’n onontbeerlike gids vir die regte woord op die regte tyd en dit bevat meer as 3 000 aanhalings, wyse woorde, heildronke, spreuke en teksgedeeltes oor meer as 350 onderwerpe vir die leser met ’n Christelike lewensbeskouing.
Onderwerpe sluit van aanbidding tot ywer in, en daar is ook spesiale woorde vir spesiale geleenthede soos verjaardae. Daar is woorde vir motivering en inspirasie, troos en bemoediging, vir spesiale vriende, ’n geliefde of vir ’n romantiese geleentheid, aanmoediging vir enige groot onderneming of lewenstaak, vrolike heildronke vir feestelike dae en spreuke uit verskillende lande. Die skrifgedeeltes vir naslaan vir noodsituasies verskaf troos uit God se Woord op die regte tyd.
Hierdie pragtige kleurboek bevat meer as 100 rare foto's uit die Anglo- Boereoorlog waarop Nico die afgelope paar jaar in sy 'speurtogte' as leke-historikus afgekom het. Die foto's bied 'n intieme blik op Boerekrygers en Britse soldate en bevat detail oor praktiese werklikhede van die oorlog. Tussendeur vertel Nico die verhale van sy ontdekkingstogte oor die jare, van die dagboek van 'n Boerekrygsgevangene wat op ‘n DBV vullishoop gevind is tot die oorlog-slagveld wat hy herontdek het. Geskiedenisliefhebbers sal mal wees oor die boek.
Wilhelm Verwoerd keer na jare in Ierland terug na Suid-Afrika om vrede te maak met sy familie en geskiedenis. In die Verwoerd-Strandhuis hang ’n gesinsfoto waarop sy oupa, HF Verwoerd, hom as baba teer vashou. Hoe versoen hy dié menslike oupa met die gehate onderdrukker van so baie. In sy soektog na begrip, kom Wilhelm op ouma Betsie se private dagboeke af en voer hy soms ongemaklike gesprekke met mense wat sy van as vloekwoord onthou. So ontvou ’n geskakeerde blik van wat dit beteken om vandag in Suid-Afrika te leef.
Hierdie boekies bevat 40 selfklewende plakkers wat die kleintjies dan heerlik kan plak in die boek en ook inkleur. Elke bladsy bevat ’n aktiwiteit en as beloning kan jy ’n pandagesiggie onderaan elke bladsy plak. Dit sal jou kleuters vir ’n hele rukkie besighou.
Luan se vakansieplanne is in hulle peetjie. In plaas daarvan dat hy by die huis gaan rondsit, PlayStation speel en saam met sy pelle kuier, moet hy Karoo toe gaan saam met sy eksentrieke fotograaf-ouma wat ’n fotoboek oor windpompe wil publiseer. Dis sy straf omdat hy en sy vriende een aand iets aangevang het wat hulle in groot moeilikheid laat beland het. Op pad deur die Karoo ontmoet hy vir Lana wat sonder dat sy dit weet hom oortuig om ’n skaap te steel. Hierdie humoristiese, hartroerende tienerboek sal jou anders laat kyk na die dinge wat die lewe die moeite werd maak.
Hierdie boek vertel die verhaal van Robert en Jeanne Smit wat op 22 November 1977 koelbloedig vermoor is. Liza is hulle dogter en was maar dertien toe sy en haar broer wees gelaat is deur dié polities gemotiveerde moorde. Dekades later weet hulle steeds nie wie het opdrag daarvoor gegee het nie. Liza se verhaal word afgewissel met uittreksels uit die WVK-verslag, maar hierdie is baie meer as net ’n storie oor die ongure onderwêreld van die destydse Suid-Afrika, dis ook die verhaal van ’n jong vrou wat haarself uit ‘n persoonlike hel probeer red.
Hierdie boek is ’n volledige gids oor die visse van daardie omgewing. Dit sluit in agtergrond-inligting oor die diverse akwatiese habitat van die streek, asook inligting oor die visse se voeding, teling en oorlewingsstrategieë. Elke vis word in detail beskryf met ’n kleurfoto daarby sodat ’n mens dit maklik kan uitken. So as jy ’n visserman of hengelaar is, dis vir jou.
Rand en Sent, gegrond op die gewilde gelyknamige RSG-program, is ’n onontbeerlike gids tot goeie persoonlike finansiële bestuur. Suzaan Steyn bring die kundigheid van kenners van gerespekteerde finansiële instellings hier op ’n toeganklike wyse bymekaar. Die boek is ideaal vir lesers wat nie noodwendig toegang tot die dienste van finansiële adviseurs of konsultante het nie. Raad word verskaf oor hoe om ’n begroting behoorlik op te stel – en te laat klop. Mense wat hulle in die dryfsand van skuld bevind, kry waardevolle wenke oor hoe om uit dié aaklige spiraal te ontsnap en te begin spaar. Alles wat ’n mens oor eiendomsbeleggings, algemene en aanlynbeleggings behoort te weet, is hierin vervat. Inligting oor hoe om die maksimum opbrengs uit polisse te verseker, word gegee, en skuiwergate wat ’n mens op die finansiële pad kan laat struikel, word uitgewys. En nog vele meer. Noodsaaklike leesstof vir alle Suid-Afrikaners wat ernstig oor hul geldsake is.
Kassie en Rooi is nou in die Spesiale Spookeenheid – ’n elite SAPD-groep. Maar as oud-stasiespeurders word hul vaardighede ernstig bevraagteken deur hul nuwe bevelvoerder. Wanneer ’n Amerikaanse wetenskaplike in ’n Waterfront-hotel vermoor word, is dit ’n gulde geleentheid om hul staal te wys, tussendeur ’n Washington-gekonkel, ’n oud-Pollsmoor-gevangene op vrye voet in Kaapstad en duisterhede in hul bevelvoerder se persoonlike lewe. En dan’s daar die man met Die Drang . . . en sy kettingsaag.